Вісімонт

**Вісімонт** (*Вісімунт*, *Вішмонт*, *Віжмонт*) — мужчынскае імя і вытворнае ад яго прозьвішча **Ві́смант** (*Ві́смунт*, *Ві́змунт*, *Ві́шмунт*, *Ві́сьмант*).

## Паходжаньне

Вісімунд, Візамонд або Візмунт, пазьней Візмонда (Wisemund, Vizamondus, Wizmunt, Guismondo) — імя германскага паходжаньня. Іменная аснова -віс- (-віз-, -веш-) (імёны ліцьвінаў Вісбар, Вісігерд, Вішымут; германскія імёны Wisbar, Wisigard, Vismuot) паходзіць ад гоцкага wis 'мудры, абазнаны', а аснова -мунд- (-мунт-, -монт-) (імёны ліцьвінаў Монтгерд, Валімонт, Жыгімонт; германскія імёны Mundgerd, Walmont, Sigimunt) — ад германскага *mundô 'рука, абарона, крэўнасьць' або гоцкага munds 'моц розуму, імкненьне', mundrs 'гарлівы, палкі'. Такім парадкам, імя Вісімонт азначае «палкасьць мудрасьці».

Адпаведнасьць імя Вішмонт германскаму імю Wisemund сьцьвердзіў францускі лінгвіст-германіст Раймонд Шмітляйн, які на падставе шматгадовых дасьледаваньняў прыйшоў да высноваў пра германскае паходжаньне літоўскіх уласных імёнаў. Германскі характар літоўскіх імёнаў з асновай -монт- (-мант-) — як і запазычаньне самой асновы з германскіх моваў — таксама сьцьвердзіў амэрыканскі лінгвіст Альфрэд Зэн.

У Прусіі бытавала імя *Wissemunt*.

Варыянты імя ў гістарычных крыніцах: *Висимониту чотыри чоловеки* (1440—1492 гады); *Висимонтъ* (7 лістапада 1442 году); *Stanislao Wyszymuntowicz* (*Stanislaus Wyszymuntowicz*; 10 жніўня 1474 году); *Висимонътовы дети: Гришъко а Васько* (каля 1492 году); *Laurentio Wyszymontowicz*, *Laurentio Wiszymuntowicz* (*Laurentius Wiszymuntowicz*; 22 ліпеня 1503 году); *Лаврин Висмонътович*, *Фронцъко Висмонътович* (1528 год); *а три пустовщины, на йме… Вижмонтишки* (16 кастрычніка 1533 году); *Висмонт Янович… [[Стана|Стан]] Висмонтович… Висмонт [[Жыгімонт|Симонтович]]* (1537—1538 гады); *село Вишмонтишки… села Висмонтишекъ… тогожъ села Вишмонтишокъ* (1554 год); *Адамъ Вызмонтъ*, *Петръ Миколаевичъ з Висимонтовичъ*, *Янъ Михайловичъ з Висимонтовичъ* (1567 год); *inter nobilem Adamum Vizmunt* (2 траўня 1579 году); *Jadwiga Wismunt* (1666 год); *земяне господаръские земли Жомоитской панове Якобъ и Жыгмонтъ Ивашкевичове Висмонътове… паномъ Ивашкевичомъ Висмонътомъ* (31 студзеня 1685 году); *Mikołaj Wismont z Wiszmontów* (1690 год); *Georgius Wismąt* (24 лютага 1762 году); *Scholastyka Wismontt* (1795 год); *Felicja Wiszmontt* (1797 год); *Anastazja Wiszmuntt* (1806 год); *Felicyanna Wiśmont* (1818 год).

## Носьбіты
* Вісімонт — літоўскі баярын, які атрымаў наданьне ад вялікага князя Казімера
* Вісімонт — машчынскі баярын, меў сыноў Грышку і Ваську
* Лаўрын Вісмонтавіч — меміжаўскі баярын, які ўпамінаецца ў попісе войска Вялікага Княства Літоўскага 1528 году
* Францко Вісмонтавіч — упіцкі баярын, які ўпамінаецца ў попісе войска ВКЛ 1528 году
* Вісмонт Янавіч — жыхар Жамойцкага староства, які ўпамінаецца ў 1537 годзе

Вісманты гербу Сас — літоўскі шляхецкі род зь Вільні і Лідзкага павету.

Вісманты (Wismont) — літоўскі шляхецкі род з Троцкага павету.

У XVI ст. існавала «айчына» Візмонтавічы (*Визмонтовичи*) у Жамойцкім старостве.

На 1905 год існавала ўрочышча Вісьмонтавічы ў Слонімскім павеце Гарадзенскай губэрні.

Назву Вісманты мае гістарычная мясцовасьць ў Лідзе і вёска на гістарычнай Упіччыне. У былым Жамойцкім старостве існуе вёска Вісмонтышкі.

## Глядзіце таксама
* Віс
* Мунд

## Крыніцы

## Літаратура
* 

Катэгорыя:Мужчынскія імёны